Chatovať s nimi môžete jednoducho a zadarmo.
Koncom minulého roka bol používateľom po celom svete sprístupnený AI chatbot od spoločnosti OpenAI s názvom ChatGPT. Do kontaktu s umelou inteligenciou sa zrazu mohlo dostať omnoho viac ľudí. Systém nastolil rýchly trend a neskôr svoje AI chatboty uvoľnil aj Microsoft a Google.
Čo taký chatbot robí? Jeho úlohou je odpovedať na otázky a plniť úlohy, ktoré mu zadá človek. Môže pomáhať bežným ľuďom, študentom, pedagógom či iným zamestnancom v najrôznejších oblastiach. Okrem iného dokáže napríklad vytvárať zhrnutia, osnovy, tabuľky, prehľady, vymýšľať texty, básne či kvízové otázky, písať kódy alebo len jednoducho konverzovať s používateľom.
Tieto chatboty fungujú na základoch umelej inteligencie a strojového učenia. Sú to veľké jazykové modely, ktoré dokážu generovať zmysluplné texty aj v slovenčine. Ak hľadáte alternatívu k ChatGPT alebo chatbotom od Microsoftu či Googlu, ste na správnej (webovej) adrese.
Upozorňujeme, že AI chatboty si v istých situáciách majú tendenciu vymýšľať informácie. Mnohí odborníci upozornili aj na to, že často používateľom núkajú nebezpečné návody či rady. Napríklad koncom marca spáchal muž z Belgicka samovraždu práve po dlhých konverzáciách s AI chatbotom Eliza, ktorý ho v jeho nebezpečných myšlienkach podporoval. Z toho dôvodu by ste mali byť obozretní, na tieto systémy sa úplne nespoliehať a informácie si vždy overovať.
DeepAI: Kreatívny či opitý kamarát
Americká spoločnosť DeepAI vyvíja viaceré nástroje využívajúce umelú inteligenciu. Jedným z nich je aj ich vlastný chatbot s rovnomenným názvom. Môžete si ho vyskúšať na oficiálnej stránke bez potreby registrácie. Chatbot by si mal dokázať vybaviť informácie z predchádzajúcich rozhovorov a poskytnúť tak personalizované odpovede.
Je naprogramovaný tak, aby odmietol nevhodné alebo škodlivé požiadavky, no občas môže vygenerovať neadekvátne alebo neobjektívne pokyny alebo návrhy. Ďalšou nevýhodou je, že občas môže poskytovať nesprávne informácie, čo ale platí pri všetkých AI chatbotoch. Navyše, dáta, na ktorých sa učil, siahajú len do roku 2021, preto nemá prístup k aktuálnym informáciám.
Zaujímavé na ňom ale je, že je schopný chatovať s vami veľmi netradičným spôsobom. Nad textovým poľom máte na výber z viacerých verzií, ktoré rozhodujú o tom, akým spôsobom s vami bude systém komunikovať. Vybrať si môžete napríklad AI diskutéra, prekladača, komika, básnika či dokonca opitého priateľa. Ten vám na vaše výzvy odpisuje podobným spôsobom ako opitý človek, ktorý má problém rozlišovať nielen svoj slovosled, ale aj písmenká na klávesnici.
Claude: Klasika, na ktorú sme zvyknutí
Štúdio Anthropic, ktoré vytvorili bývalí zamestnanci OpenAI, vytvorilo chatbot s názvom Claude. Definuje ho ako asistenta umelej inteligencie novej generácie a web Živě.cz vysvetľuje, že funguje na základe vlastnej technológie s názvom Constitutional AI. Tá v sebe obsahuje akúsi vnútornú autocenzúru, teda súbor základných pravidiel, ktoré sama používa pri svojom sebazdokonaľovaní.
Tak, ako aj iné chatboty, aj Claude dokáže vykonávať širokú škálu úloh konverzácie a spracovania textu. Používateľom môže pomôcť v rámci sumarizácie obsahu, vyhľadávania informácií, tvorivého a kolaboratívneho písania, kódovania či odpovedania na najrôznejšie otázky.
Spoločnosť Anthropic ponúka dve verzie svojho chatbota. Jednoduchší Claude a výkonnejší Claude+. K dispozícii je „bežné“ chatovacie rozhranie, ale aj API. Zaujímavé je, že do firmy koncom minulého roka investoval Google 300 miliónov dolárov. Systém je zatiaľ dostupný len na „čakačku“, avšak vyskúšať si ho môžete na webe Poe po rýchlej registrácii prostredníctvom e-mailu.
NeevaAI: Je vecný a zdrojuje
Niekde na pozadí bitky medzi Googlom a Microsoftom uviedla začiatkom tohto roka spoločnosť Neeva novú službu NeevaAI, ktorá umožňuje „autentické vyhľadávanie v reálnom čase s umelou inteligenciou“.
Spoluzakladateľovi a generálnemu riaditeľovi spoločnosti Neeva Sridharovi Ramaswamyovi, ktorý predtým viedol podnikanie spoločnosti Google v oblasti reklamných technológií, sa nepáčilo, že ChatGPT nedokázal poskytovať zdroje svojich informácií. Zrejme aj to je dôvod, prečo chatbot NeevaAI ponúka i zdroje.
Bota si môžete vyskúšať podobne ako Claude na platforme Poe. Po pár výzvach zistíte, že NeevaAI je veľmi vecný a aj na obyčajnú otázku ponúkne vyšperkovanú odpoveď s množstvom detailov. Príklad si môžete pozrieť na obrázku nižšie. Pri testovaní systému sa nám však často stalo, že odpoveď na pomerne bežnú otázku nevedel sformulovať. Namiesto toho nám ponúkol niekoľko odkazov, kde sme si o probléme mohli dočítať viac sami.
TIP na podcast: Veľké porovnanie chatbotov od Microsoftu a Google: V čom sa líšia a ktorý je lepší?